বিশ্বের সর্বোচ্চ রেল সেতুর উদ্বোধনে নরেন্দ্র মোদি

ওয়েব ডেস্ক: দেশের রেল নেটওয়ার্কের সঙ্গে জুড়ল কাশ্মীর উপত্যকা। সন্ত্রাস বিধ্বস্ত জম্মু ও কাশ্মীরে বিশ্বের উচ্চতম রেলসেতুর (Rail Bridge) উদ্বোধন হল। শুক্রবার জাতীয় পতাকা নেড়ে এর উদ্বোধন করলেন প্রধানমন্ত্রী নরেন্দ্র মোদি (Narendra Modi)। চেনাব নদীর ৩৫৯ মিটার উপরে এই সেতু। আইফেল টাওয়ারের উচ্চতাকেও ছাড়িয়ে গিয়েছে। এখানে প্রতি ঘণ্টায় ১০০ কিমি বেগে ট্রেন চলতে পারবে। অনুষ্ঠানে ছিলেন লেফটেন্যান্ট গভর্নর মনোজ সিনহা, মুখ্যমন্ত্রী ওমর আব্দুল্লা, রেলমন্ত্রী অশ্বিনী বৈষ্ণব, কেন্দ্রীয় মন্ত্রী জিতেন্দ্র সিং। একইসঙ্গে এদিন কাটরা ও শ্রীনগরের মধ্যে দুটি বন্দে ভারত (Banda Bharat) ট্রেনের সূচনা করেন প্রধানমন্ত্রী। এর ফলে মাত্র তিন ঘণ্টায় কাটরা থেকে শ্রীনগর পৌঁছনো যাবে। অতিরিক্ত ঠান্ডাতেও এই ট্রেন চলাচলে কোনও সমস্যা হবে না। অপারেশন সিন্দুরের পর প্রধানমন্ত্রীর এই প্রথম কাশ্মীর ভ্রমণ। এদিন প্রধানমন্ত্রী ৪৬ হাজার কোটি টাকার অন্যান্য উন্নয়ন প্রকল্পেরও উদ্বোধন করেন। তাতে নতুন রাস্তা, উড়াল পুল, রিয়াসি জেলায় মেডিক্যাল কলেজে রয়েছে।

এদিন জম্মুর কাটরায় জনসভা থেকে পাকিস্তানকে হুঙ্কার দেন প্রধানমন্ত্রী। তিনি বলেন, আমাদের পড়শি দেশ মানবতা বিরোধী। মানবতার উপরে আঘাত করেছে পাকিস্তান। পহেলগাম হামলার কল্পনাতীত জবাব পেয়েছে পাকিস্তান। পাক হামলায় মৃতদের পরিবারের একজনকে চাকরি। ক্ষতিগ্রস্তদের আর্থিক সাহায্য দেওয়ার ঘোষণা করেন প্রধানমন্ত্রী।

আরও পড়ুন: জলের তলায় ১,৫০০ গ্রাম! ভয়াবহ বন্যায় ভাসছে অসম

চেনাব রেল সেতুটি স্টিল ও কংক্রিট দিয়ে তৈরি। বিস্ফোরণেও ক্ষতির সম্ভাবনা কম। হামলা ও ভূমিকম্প আটকাতে করা হয়েছে বিশেষ ব্যবস্থা। প্রতি ঘণ্টায় ২৬০ কিমি ঝড় ও রিখটার স্কেলে ৮ কম্পনের তীব্রতা সহ্য করতে পারবে এই সেতু। ১২০ বছরের মেয়াদ। ২০২২ সালের অগাস্টে এই ব্রিজের নির্মাণ কাজ শেষ হয়। ব্রিজটি ১.৩ কিমি লম্বা। এদিন রেলমন্ত্রী জানিয়েছেন, কাশ্মীরের বারামুল্লা থেকে জম্মু পর্যন্ত পাঁচটি টারমিনাল তৈরি করা হবে। উধমপুর-শ্রীনগর-বারামুল্লা রেল লিঙ্কের এটি গুরুত্বপূর্ণ অংশ। এদিন আঞ্জি খাদ সেতুরও উদ্বোধন করেন প্রধানমন্ত্রী।