ইজরায়েলে খুন করে দেহ নিয়ে যায় হামাস, উদ্ধার গাজা থেকে

ওয়েব ডেস্ক: ইজরায়েল (Israel) অপহৃত নাগরিক দম্পতির দেহ উদ্ধার (Recovers) করল গাজা (Gaza) থেকে। ২০২৩ সালের ৭ অক্টোবর ওই নাগরিকদের ইজরায়েলে গুলি করে খুন করা হয়েছিল। তারপর দেহ নিয়ে চলে যায় হামাস (Hamas)। বৃহস্পতিবার ইজরায়েলের সেনা দাবি করেছে, যুধি ওয়েনস্টেইন (৭০) ও গ্যাড হাগাইয়ের (৭২)দেহ উদ্ধার করা হয়েছে। গাজার দক্ষিণ খান ইউনিস থেকে দেহাংশ উদ্ধার হয়েছে। সেগুলির ফরেন্সিক পরীক্ষা করা হবে। কিব্বুজ নির ওজের বাসিন্দা তাঁরা। বাড়ির কাছে মর্নিং ওয়াক করছিলেন। সেসময় হামাসের জঙ্গিরা আক্রমণ করে। এই ঘটনায় প্রধানমন্ত্রী বেঞ্জামিন নেতানিয়াহু জানিয়েছেন, ইজরায়েলের সব নাগরিক, আমার স্ত্রী ও আমি ওই পরিবারগুলিকে সমবেদনা জানাই। সেনা ও সেন বেট নিরাপত্তা সংস্থা বিশেষ অপারেশন চালিয়ে ওই দেহগুলি উদ্ধার করেছে। সব নাগরিকদের ফিরিয়ে না আনা পর্যন্ত আমরা চুপচাপ থাকব না।

৭ অক্টোবর হামাসের ওই হামলায় ইজরায়েলের কমপক্ষে ১২০০ জনের মৃত্যু হয়েছে। তার মধ্যে বেশিরভাগই সাধারণ নাগরিক। মৃতদের মধ্যে ওই দুজনও ছিলেন। তাঁদের দেহগুলিও সঙ্গে নিয়ে গিয়েছিল হামাস। সেসময় ২৫৬ জনকে বন্দি করে হামাস। আট জন বন্দিকে গাজা থেকে জীবন্ত উদ্ধার করতে পেরেছে ইজরায়েলের সেনা। এখনও ৫৬ জন বন্দি হয়ে রয়েছে হামাসের হাতে। সংঘর্ষ বিরতি চুক্তির বিনিময়ে অনেককে মুক্তি দেওয়া হয়। ইজরায়েলের সেনার হাতে ৫৪ হাজার প্যালেস্তিনীয়র মৃত্যু হয়েছে। এছাড়া ২০ লক্ষ প্যালেস্তিনীয় ঘর ছাড়া।

এদিকে, হামাস ও ইজরায়েলের মধ্যে সংঘর্ষ বিরতি নিয়ে কোনও নিশ্চয়তা মেলেনি। হামাস দাবি করেছে, প্যালেস্তাইনের বন্দিদের ছেড়ে দিতে হবে। একইসঙ্গে গাজা থেকে ইজরায়েলের সেনা প্রত্যাহার করতে হবে। ইজরায়েল তা মানেনি। তারা ইজরায়েলের সব বন্দিদের ছেড়ে দিতে বলেছে হামাসকে। একইসঙ্গে অস্ত্র ত্যাগ করতে বলেচে। তাহলে সাময়িক সংঘর্ষ বিরতিতে যেতে পারে ইজরায়েল।