বিদেশি ডিগ্রি বিতর্ক: শান্তনু সেনকে চার্জশিট মেডিক্যাল কাউন্সিলের

ওয়েব ডেস্ক: পশ্চিমবঙ্গ মেডিক্যাল কাউন্সিলের (West Bengal Medical Council) পক্ষ থেকে জুলাই মাসের মধ্যে ডক্টর শান্তনু সেনের (Santanu Sen) কাছে চার্জশিট পাঠানো হবে। প্রতি মাসে পেনাল এবং এথিক্যাল কেস নিয়ে বৈঠক হয় কাউন্সিলে। শান্তনু সেনের নামে অভিযোগ পত্র আসে মেডিক্যাল কাউন্সিলে। ন্যাশনাল মেডিকেল কমিশনের (MNC) রুলস ২৬ অনুযায়ী, এমবিবিএসের (MBBS) পরে যদি কোনও অতিরিক্ত ডিগ্রি থাকে তা এমএনসি থেকে রেজিস্ট্রেশন করাতে হয়। সেক্ষেত্রে এমএনসির কাছে সেই রেজিস্ট্রেশন করা থাকলে পশ্চিমবঙ্গ মেডিকেল কাউন্সিলের কাছেও সেই রেকর্ড স্বয়ংক্রিয়ভাবে চলে আসে। পরে সেই অতিরিক্ত ডিগ্রি কোনও চিকিৎসক তাঁর প্রেসক্রিপশন তথা চিকিৎসার ক্ষেত্রে ব্যবহার করতে পারেন। ডঃ শান্তনু সেনের ক্ষেত্রে রুল ২৬ অনুযায়ী সবকিছু মানা হয়নি বলে অনুমান করছে ওয়েস্ট বেঙ্গল মেডিকেল কাউন্সিল। বেআইনি ভাবে ‘বিদেশি ডিগ্রি’ দেখিয়ে প্রাইভেট প্র্যাকটিসের অভিযোগ তাঁর বিরুদ্ধে।

প্যানেল এবং এথিক্যাল কমিটিতে শান্তনু সেনকে জিজ্ঞাসাবাদ করা হয়। তাতে শান্তনু সেন জবাব দিয়েছেন, তিনি ব্রিটেনের গ্লাসগো থেকে FRCP (এফআরসিপি) ডিগ্রি অর্জনের পর বার বার করে তা নথিভুক্ত করার জন্য আবেদন জানিয়েছেন। এমনকি সেইবাবদ ফি-ও জমা দিয়েছেন ১০ হাজার টাকার। এক্ষেত্রে কাউন্সিলের দাবি, তিনি যদি টাকা দিয়ে থাকেন তার রশিদ কোথায়? শান্তনু সেই রশিদ দেখাতে পারেননি।

আরও পড়ুন: রাজ‍্যের বকেয়া আদায় করতে দিল্লিতে মোদি-মমতা সাক্ষাৎ!

পশ্চিমবঙ্গ মেডিকেল কাউন্সিল থেকে পাওয়া তথ্য অনুযায়ী, শান্তনু সেনের এফআরসিপি অ্যাডিশনাল ডিগ্রির কোনও রেজিস্ট্রেশনের তথ্য পাওয়া যায়নি। এমএনসি থেকে পশ্চিমবঙ্গ মেডিকেল কাউন্সিলকে জানানো হয়েছে, এই সমস্ত ক্ষেত্রে যদি অভিযোগ প্রমাণিত হয় তাহলে তাঁর নাম রেজিস্ট্রেশন থেকে কাটা যাবে। তাঁকে খুব শিগগিরই চার্জশিট দেওয়া হবে বলে জানায় ওয়েস্ট বেঙ্গল মেডিক্যাল কাউন্সিল। কাউন্সিল সূত্রে জানা গিয়েছে, শান্তনু সেনের জবাবের উপর অনেক কিছু নির্ভর করছে। না হলে পশ্চিমবঙ্গ মেডিকেল কাউন্সিলের নিয়ম অনুযায়ী, কড়া পদক্ষেপ হতে পারে তাঁর বিরুদ্ধে।