ট্রাম্পের রেড কার্ড, বিশ্বকাপে আমেরিকায় নিষিদ্ধ বিদেশি খেলোয়াড়রা?

ওয়েব ডেস্ক: ডোনাল্ড ট্রাম্প (Donald Trump) রেড কার্ড দেখালেন বিশ্বের ১২টি দেশের বাসিন্দাদের। বুধবার তিনি ওই দেশগুলির বাসিন্দাদের আমেরিকা (US) ভ্রমণে নিষেধাজ্ঞা (Ban) চাপিয়েছেন। এখন জল্পনা ছড়িয়েছে, আগামী বছরের ফুটবল বিশ্বকাপের (Football World Cup) আসর বসবে আমেরিকায়। তাহলে সেখানেও কি ওই সব দেশের খেলোয়াড়রা নিষিদ্ধ থাকবেন? তাছড়া এবছরের ক্লাব বিশ্বকাপ ও ২০২৮ সালের অলিম্পিক রয়েছে। এই বিষয়ে ফিফা এখনও পর্যন্ত কোনও বিবৃতি দেয়নি। তবে আমেরিকার একটি সূত্রে দাবি করা হচ্ছে, বিশেষ ধারা অনুযায়ী, অ্যাথলিট, টিম সদস্য ও খেলোয়াড়দের জন্য বিশেষ ছাড় রয়েছে।

কোপ পড়েছে আফগানিস্তান, মায়ানমার, ছাদ, রিপাবলিক অফ দ্য কঙ্গো, ইকুয়েটোরিয়াল গিনি, এরিট্রিয়া, হাইতি, ইরান, লিবিয়া, সোমালিয়া, সুদান ও ইয়েমেন। এই সব দেশগুলির বাসিন্দারা আমেরিকায় পুরোপুরি নিষিদ্ধ। এছাড়া বুরুন্ডি, কিউবা, লাওস, সিয়েরা লিওনে, টোগো, তুর্কমেনিস্তান, ভেনিজুয়েলা আংশিকভাবে নিষিদ্ধ।

এই সব দেশগুলির মধ্যে একাধিক দেশের খেলোয়াড় আমেরিকার ক্লাবেও খেলেন। তাহলে তাঁদের ক্ষেত্রে কী হবে? এই নিয়ে ক্রীড়া দুনিয়ায় উদ্বেগ ছড়িয়েছে। আচমকাই বিশ্বের একের পর এক দেশের উপর চড়া শুল্ক চাপিয়ে যুদ্ধ ঘোষণা করে দিয়েছিলেন ট্রাম্প। ফের একটানা এতগুলি দেশের উপর নিষেধাজ্ঞা চাপিয়ে আন্তর্জাতিক মহলে অস্থিরতা তৈরি করলেন তিনি। আংশিক নিষেধাজ্ঞার তালিকায় থাকা ভেনেজুয়েলার তিন জন খেলোয়াড় আমেরিকায় মেজর লিগ সকারে খেলেন। ক্লাব বিশ্বকাপে খেলবেন এরকম ১০ জন খেলোয়াড় রয়েছেন যাঁরা নিষিদ্ধ দেশগুলির বাসিন্দা। ইরান ইতিমধ্যে ২০২৬ বিশ্বকাপের যোগ্যতা অর্জন করেছে।