দেশে ইন্টারনেট পরিষেবায় বিপ্লব? মাস্কের সংস্থা স্টারলিঙ্ককে অনুমোদন

ওয়েব ডেস্ক: আজ থেকে এক দশক আগেও যা ভাবা যায়নি। এখন তাই হচ্ছে। প্রতি মুহূর্তে বদলে যাচ্ছে ইন্টারনেটের দুনিয়া। তার প্রভাব পড়ছে জীবনযাত্রাতেও। এরপর কি ইন্টারনেট বিপ্লব হতে চলেছে ভারতে? পাল্টে যাবে গ্রামীণ এলাকার ছবি। ২০২২ সাল থেকে দরজায় কড়া নাড়ছিলেন ধনকুবের ইলন মাস্ক। বাণিজ্যকভাবে ভারতে ইন্টারনেট পরিষেবা দেওয়ার জন্য দরবার করছিলেন তিনি। অবশেষে মাস্কের (Elon Musk) সংস্থা স্টারলিঙ্ক (Starlink) ভারতে স্যাটেলাইট ইন্টারনেট চালুর অনুমতি পেল। ভারত সরকারের যোগাযোগ মন্ত্রকের তরফে সবুজ সঙ্কেত দেওয়া হয়েছে। বিশ্বের অন্যতম সেরা স্যাটেলাইট ইন্টারনেট পরিষেবা প্রদানকারী সংস্থার পদক্ষেপে প্রান্তিক এলাকার ইন্টারনেট জীবন পাল্টে যাবে। এমনটাই মনে করছে ওয়াকিবহাল মহল। স্যাটেলাইট (Satellite) লাইসেন্সের গ্লোবাল মোবাইল পার্সোনাল কমিউনিকেশনের অনুমোদন মিলেছে। স্টারলিঙ্ক তৃতীয় কোম্পানি যারা ভারতে স্যাটেলাইট ভিত্তিক ইন্টারনেট (Satellite Based Internet) পরিষেবা দেবে।

ভারতী এয়ারটেল-ইউটেলস্যাটস ওয়ানওয়েব, রিলায়েন্স জিওর পরেই স্টারলিঙ্ককে অনুমোদন। কেন্দ্রীয় যোগাযোগ মন্ত্রী জ্যোতিরাদিত্য সিন্ধিয়া বলেন, এর পরের ধাপ হচ্ছে স্পেকট্রাম বন্টন। তিনি জানিয়েছেন, আগে ইন্টারনেট পরিষেবার জন্য শুধু নির্দিষ্ট লাইন ছিল। এখন মোবাইল কানেক্টিভিটি, ব্রডব্যান্ড, অপটিক্যাল ফাইবার। এর সঙ্গে স্যাটেলাইট যোগাযোগ খুব গুরুত্বপূর্ণ।

আরও পড়ুন: যোগী রাজ্যে ‘অপারেশন সিঁদুর’ সেলফি পয়েন্ট ঘিরে তুমুল বিতর্ক, কেড়ে নেওয়া হল ফোন

স্টারলিঙ্ক এলন মাস্কের স্পেস এক্স সংস্থার ইন্টারনেট পরিষেবা। তাতে লো আর্থ অরবিট স্যাটেলাইটের মাধ্যমে হাই স্পিড ইন্টারনেট দেওয়া হবে। স্টারলিঙ্ক দেশে ইন্টারনেট পরিষেবার চিত্রটাই বদলে দিতে পারে। একেবারে প্রত্যন্ত এলাকাতেও উচ্চগতির ইন্টারনেট পরিষেবা দিতে পারে। অ্যামাজনের কুইপার ইন্টারনেট পরিষেবা দিতে চায়। তাদের আবেদনও ভারত সরকারের কাছে জমা পড়ে রয়েছে।

এদিকে গত মার্চে ভারতী এয়ারটেল ইলন মাস্কের স্পেস এক্সের সঙ্গে একটি চুক্তির ঘোষণা করে। ভারতে স্টারলিঙ্ক পরিষেবা দেওয়ার ব্যাপারে এই চুক্তির কথা জানায়। পরে মুকেশ আম্বানির রিলায়েন্স জিও স্পেস এক্সের সঙ্গে একটি চুক্তি করে। স্টারলিঙ্ক ইন্টারনেট পরিষেবা প্রদানের জন্য ওই চুক্তি।